정조 10년
副校理尹羽烈疏曰。伏以。臣愚魯顓蒙。百不猶人。家世單寒。見聞謏寡。隨衆應擧。倖占一第。名塗華貫。初非夢寐之攸期。而過蒙我聖上拂拭之恩。釋褐未幾。猥躋雷肆之淸班。節次推遷。更叨薇垣之寵銜。循省私分。豈有冒膺之勢。而適値常參有命。臣含恩畏義。黽勉祗肅。及登前席。生疎昏謬。自損臺體。聖旨截嚴。誨責備至。臣至今追思。滿心惶恧。若隕淵谷。無地自容。今此玉署新命。又何爲而至哉。噫。經幄論思之職。卽古所稱瀛洲學士也。是何等淸班。何等峻望。而又況程子曰。君德成就。責在經筵。必須極選經術文學博洽精明者。以畀其責。然後始可謂授之不僭。受之無愧。而矧今天開奎運。日御經席。聖學卓越於千古。群彦竝萃於一時。臣雖含榮感恩。抗顔趨命。其於橫經之班。將不得辨魚魯。掌撰之役。將不能盡葫蘆矣。尙何望備顧問。而資啓沃哉。適足以累聖簡。而羞當世矣。臣雖無似。豈忍爲此哉。百爾思量。萬無承膺之望。寧自伏傲慢之誅。不敢爲僥冒之計者也。玆敢不避猥越之罪。仰瀆宸嚴之下。伏願聖明。念官方之不可淆濫。察臣言之非出飾讓。亟許改正臣新授職名。一以重淸選。一以安私分。仍命有司。治臣逋命之罪焉。臣方乞免之不暇。則豈復有贅說。而愛君一念。根於天性。芹曝之獻。可見其誠。螢爝之光。庶或有裨。惟聖明勿以人微而忽之。少賜財幸焉。竊覸我殿下。天姿英睿。聖學高明。外無馳騁弋獵之娛。內絶聲色貨利之誘。勤勤乎廈氈之上者。惟國事是諏。孜孜乎乙丙之間者。惟民憂是慮。銳精奮發。十年如一日。是宜躋世熙雍。囿民康樂。而反以觀之。食效邈然。此曷故哉。臣愚死罪。竊以爲。我聖上正心之工。猶有所未至而然也。燕涓蠖濩之中。一念偏係。則心不得其正也。幽獨隱微之際。一事放忽。則心不得其正也。人主一心。爲萬化之源。一有不正。則百官萬民。皆不得正矣。自古。雖論極皇王。識周治務者。亦不能外是而他求。臣不必博稽前言。雜引諸說。以爲支蔓之辭。而惟此正心二字。實爲聖學之本。而治平之要。殿下之心一正。則上下遠近。莫敢不一於正。人心和合而天地感應。陰陽調燮而雨暘時若。日月薄蝕之變。自可消弭矣。水旱凶歉之災。有不足憂。而平章昭明之治。必自此做將去矣。景星慶雲之祥。亦自此喚做來矣。以殿下爲學之勤。見理之明。必有所默契於淵衷者。惟聖明懋哉懋哉。況今王世子邸下。衣尺之齡。今已五歲。封冊之禮。亦旣三載。而睿質天成。令聞日彰。我東方億萬年無疆之休。實基於此。八域含生之倫。孰不蹈抃攢頌。而顧臣曾忝宮僚之列。則區區愛戴之忱。尤當如何哉。若其貽燕之謨。垂裕之方。惟在於我殿下之一心。則殿下治心之方。豈獨爲一代治平之效而已哉。殿下將以祖宗精一之心法。傳授我邸下之師法殿下。亦如殿下之師法先大王也。殿下之一動一靜。卽我儲宮之所朝夕效法也。殿下之一政一令。亦我儲宮之所耳目濡染也。殿下於此。豈可不每自省檢。雖事物應酬之間。無一不率以正。雖日用云爲之際。罔或不示以正。以爲儲宮之所仰體者乎。臣固知身敎之術。親炙之功。惟在於殿下一心之正。則宜不待臣言之仰勉而已。有所留念者矣。且古人有言曰。左右正則國本正。國本正則太平之基業發矣。目今舒日方長。胄筵將開。正宜廣招山林宿德之士。以資輔養沖質之時也。殿下頃日。屢下敦召於三儒臣。懇惻之誠。藹然於絲綸之間。勤摯之意。渙然於弓旌之招。畀之以宮僚之任。諭之以導迪之義。殿下招延之禮。可謂至矣。噫。彼儒臣。早講詩禮之學。素抱經濟之志。今於恩諭之下。亦豈不欲仰體聖意。幡然改圖。賁然造朝。以效延頸之忱。願從之心。而但從古林下利遯之士。每多守道而尙志。難進而易退故。其遐心未回。而虛縻輔導之職。耆德難覿。而終孤虛佇之望。此豈非朝家之欠典。而士林之缺望也哉。伏願殿下。頻降敦勉。懋盡招來之禮。責以世道。期致于于之美。使之昵侍春宮。日夕起居。早諭乎德性之方。蒙養乎孝仁之術。則此所謂見正事聞正言行正道者也。他日睿德之成。聖功之美。發軔於玆。而宗社生民之福。將與天無極矣。亦願殿下。以此爲貽謨之道。而迓續天休焉。且世降無人才。卽誣一世之言也。程子曰。天生一世之才。足了一世之事。是故。野無遺賢。大舜之治。所以致風動之休也。旁招俊乂。成湯之德。所以就日新之功也。聖人亦曰。十室之邑。必有忠信。顧今人才。雖云藐然。廣搜搏探。誠心求之。則草野巖穴之間。安知無被褐懷玉者。埋光𨩱彩。以待良工之善價也哉。伏願殿下。深軫遺珠。廣張禮羅。使內而卿宰。外而牧伯。無論遠邇博採人物。若有才猷之出倫。文行之名世者。擧爾所知。薦之同朝。隨才而任職。量能而授官。則非但爲激揚一世之方。田野可無遺逸之難。而朝廷庶有裨益之道矣。惟殿下留神焉。且念國家所重。在於民事。而不可緩也。舜命九官。稷居一焉。箕疇八政。農爲首焉。蓋恤民之道。莫先於使民務本。而使民務本之道。惟糶賑之政。最爲關緊故。昔宋范仲淹。守杭州。捐廩而助民爲耕。朱子在南康。乞糶而給民課農。蓋其意。以爲民無資食之道。則無以盡力於溝洫也。方今春夏已交。東作將興。此正省耕補不足之時也。大抵民食之艱。每甚於此時。苟或救恤之。不能以實。賑貸之未得其平。則民何聊賴。而自力於田功耶。殿下一念。未嘗不在於民事。至於頃者數歲之大祲。大命近止。而殿下屢降綸旨如傷之意。發於玉音。猶飢之念。及於蔀屋。蠲租之恩。至及八域。發棠之惠。殆遍一國。凡諸救濟之道。賙恤之策。靡極不用。諭音一下。飢民之枯項者。回菜色而欣聽。疲氓之顚連者。展皺眉而聳觀。咸曰吾王之恤我窮民。至於此極。我民雖不食而自飽。相與蹈舞傳告而感泣。殿下至誠勤恤之意也。終至於億萬生靈。無一塡壑。而得至于今日者。何莫非聖澤之攸曁耶。所以感應上天之心。爰降比歲之康。生民蘇安。宸憂稍寬。亦豈非殿下知艱乃逸之效耶。然而水旱多憂。豐歉無常。且今四方之民窮。何處不是杭州南康。而字牧之官。未見有捐廩乞糶。利民耕農者。則何以望嗣歲之興。而占有年之秋乎。惟願殿下。勿以今日樂民之樂爲樂。一以頃年憂民之憂爲憂。特降別諭於諸道方伯。管勅守令。糶貸之政。使之極意檢察。毋或虛實之相蒙。俾有資賴於耕作而勸課之。亦宜分遣繡衣於各處。問民間之疾苦。察官長之治績。俾卽登聞于朝。審其臧否而陞之黜之。隨其得失而賞之罰之。則守宰必有警惕之念。黎民可占安樂之業矣。伏願殿下。深加省念焉。抑臣於近日懲討事。竊有所憂慨於中者。噫嘻。痛矣。亂臣賊子。何代無之。而豈有如丙丁以後諸賊之窮凶極惡者乎。國家刑政之失。亦豈有如今日之甚者乎。麟謙之悖慝。而窩窟則鄭妻也。量𨩌之凶慘。而根柢則龜柱也。而或偃處近郊。或假息善地。潛圖國脈之國榮。沮遏大計之德相。或臥死牖下。或徑斃獄中。王章莫伸。輿憤愈激。天經地義。由是而泯滅。王法民心。由此而乖盭。古今天下。寧有以懲討爲名。而不誅元惡大憝者乎。惟其如是也故。凶圖亂萌。接踵層生。式至于甲辰秋逆變。又是載籍以來所未有所未聞之劇賊也。其窮凶極憯。釀出家姪亂逆。甚於射天。綱常至於墜地。凡今之戴天履地。立殿下之庭。食殿下之祿者。雖沬血飮泣。食肉寢皮。猶不足以少洩其憤。而适雲按例之論。晩後始發。而施之猶未快。英恒嚴鞫之計。視之悠泛。而爭之亦不力。有國治極逆之法。其將止於斯而已乎。至於瑮福洋采。煽動糾結。禍急朝暮。而應施之典刑尙靳。黨與之鋤治太疎。古聖王生道殺人。辟以止辟之義。恐不當如是也。今若不爲拔本塞源。痛懲嚴討。炳禍機於旣往。折奸萌於方來。則無窮之憂。有不可勝言。伏願聖明。赫然奮發。廓揮乾斷。亟允執法之請焉。若夫李魯春。性本妖邪。心蓄凶禍。向來一疏。旨意陰祕。血戰公議。網打一世者。其心所在。昭不可掩。而經年爭執。終不能究核情節。夬施當律。保放之餘。直爲勘配。刑政之乖當。莫甚於此。雖以煥九言之。以劇逆之親姪。又有註釋凶言之罪。而一經平問。亦未究竟。而只施應坐之律。亦豈非失刑之大者乎。伏乞聖明。淵然深思。還收兩罪人酌處之命。亟令王府嚴鞫。施以當律。斷不可已也。至於今春獄事。尤失國家之常憲者也。德夏雖已經斃。而弼謨自在。泰敬雖云正法。而徒黨尙存。則端緖之究覈。根因之推尋。不患無階。伏乞亟從兩司之啓。卽令更加訊鞫。期於得情。永除禍根焉。臣無任屛營祈懇之至。謹昧死以聞。省疏具悉。所陳當留意。其中一條稟處。好矣。爾其勿辭察職。